A fizika, a közgazdaságtan és a pszichológia együttműködésében rejlő lehetőségek: új szemléletmód a fenntarthatóság érdekében

Juhász Judit

Konzulens: Dr. Lukovics Miklós

Szegedi Tudományegyetem, Gazdaságtudományi Kar

Helyi döntő

Napjainkban az energiafelhasználással és a fenntartható gazdasággal kapcsolatban számos megoldandó feladat vár ránk. Egyik alapvető kérdéskör, hogy a jelenleg elterjedt energiaforrásokra való támaszkodás milyen következményeket tartogat magában. A dolgozat különböző szempontokból megközelítve a fenntartható gazdasági növekedésről és fejlődésről szól. A gazdasági növekedés hajszolása látens következményeket is hordozhat magában, ezért a dolgozat kísérletet tesz arra, hogy néhány lehetséges veszélyre felhívja a figyelmet. Bemutatja, hogy melyek azok a tényezők, amelyek miatt alapvető gondolkodásbeli változásokra lehet szükség a 21. században. A fenntartható fejlődés kivitelezésére alternatívát kínál, melynek alapja, hogy a jelenlegi kimerülő energiaforrásokon alapuló gazdaságot fenntartható, megújuló energiaforrásokra építi fel. Ennek végrehajtását több tudományterület, a vállalatok és a társadalom együttműködésében látja, a gazdasági fejlődés céljául egy megújuló, fenntartható dinamizmust tűz ki, amely alapjaiban különbözik a jelenben űzött gyakorlattól. Kiemelt szerepet szán a környezetnek és a természeti értékek megóvásának, ugyanakkor nagy jelentőséget tulajdonít a természeti környezetért tett lépések gazdasági megoldhatóságának is. Egy olyan energiarendszerre való átváltást sürget, amelynek következtében csökken a szennyezettség intenzitása. Betekintést ad az egyes tudományterületek - ez esetben a fizika, a pszichológia és a közgazdaságtan - képviselőinek együttműködésében rejlő lehetőségekbe. Kialakít egy modellt, amely a tudomány, a társadalom, a vállalatok, a környezet, és az energiarendszer közötti áramlásokat mutatja be, mindezt egy eddigiektől eltérő szemléletmóddal kísérli meg, amelyben nagy jelentőséget tulajdonít nemcsak a tudásnak, de az emberek társadalommal kapcsolatos érzéseinek is. A dolgozat célja bemutatni, hogy összetett, komplex gondolkodás segítségével, az egyes tudományágak, a vállalatok és a társadalom együttműködésével egy hosszútávon önfenntartó, környezetbarát gazdasági stabilitás érhető el.